Sit ſich hat v̾wandelt dú zit
Sit ſich hat v̾wandelt dú zit·
des vil manic herze iſt fro·
ſo wurde ervêret ich dur nit·
dêt ich niht ſelbe alſo·
min lip betwungen ſtat·
noch iſt min rat·
dc ich núwe minē ſanc·
es iſt leid̾ alzelanc·
dc die blv̊mē rot·
begvndē lidē not·

Sit ſi wil v̾ſv̊chē mich·
dc nim ich fúr alles gv̊t·
ſo wirde ich golde gelich·
dc man da bꝛúfet in der glůt·
vn̄ v̾ſůchet eſ bas·
beſſer wirt es vmbe das·
luter ſchoͤner vn̄ klar·
ſwc ich ſinge dc iſt war·
glůtes iem̾ me·
es wurde beſſer vil danne ê·

Sit ſi wil dc ich vō ir ſcheide·
dem ſi dike tůt gelich·
ir ſchoͤne vn̄ ir guͤte beide·
die lâſſe ſi ſo kere ich mich·
ſwar ich danne landes var·
ir lop der hohſte got bewar·
min h̾ze erkos mir diſe not·
ſenfter were mir der tot·
danne dc ich ir diene vil·
vn̄ ſi des niht wiſſen wil·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse